**Публикација установе - Циљеви високошколске установе**

Висока школа струковних студија за образовање васпитача у Новом Саду је високошколска установа која кроз основне и мастер струковне студије припрема васпитачe деце предшколског узраста који су рефлексивни практичари, посвећени васпитању и образовању све деце у мултиетничком и мултикултурном свету, обучени да разумеју предшколско васпитање и образовање као стратешку делатност, целовито сагледавају делатности предшколске установе и креативно примењују стручна знања, умења и вредности у раду са децом, у складу са њиховим узрасним и развојним особеностима.

Основни циљеви наше Школе су:

- Квалитетно образовање васпитача деце предшколског узраста, кроз пружање савремених знања о холистичкој природи развоја детета, узајамној зависности и условљености свих аспеката дечјег развоја; знања о различитим стратегијама учења деце раних узраста; знања из области различитих наука, уметности и културе као извора садржаја у развијању предшколског програма помоћу којих се стварају услови за упознавање деце са цивилизацијским достигнућима у сврху функционалног учешћа у свакодневном животу и стварања погодне базе за учење.

- По окончању студија на студијском програму основних струковних студија за образовање васпитача деце предшколског узраста, студенти ће бити оспособљени да делују као рефлексивни практичари корелирајући, интегришући и расуђујући према доступним информацијама о детету у складу са специфичним ситуацијама и циљевима васпитања и образовања, имаће развијен позитиван однос према значају целоживотног учења у личном и професионалном развоју, као и у подручју професионалног јавног деловања.

- Важан циљ наше школе је да се код студената развије жеља за сталним учењем и усавршавањем и омогући такво усавршавање и унапређивање стручног знања, на мастер струковним студијама за образовање васпитача. У школи се организују и спроводе континуиране едукације из регистроване делатности и за шири круг корисника, у циљу омогућавања континуираног стручног усавршавања кроз организоване акредитоване програме у оквиру Центра за целоживотно учење, основаног 2019. године као сталне организационе јединице школе.

- Циљ Школе је и континуирано неговање научног, уметничког и стручног усавршавања, како наставног и ненаставног кадра, тако и самих студената. Кроз организовање скупова, семинара, трибина, подстицања за даље школовање и стручно усавршавање, циљ Школе је да стално промовише овакве врсте делатности.

- Висока школа струковних студија за образовање васпитача, као самостална високошколска установа, периодично преиспитује и унапређује своје циљеве кроз процес евалуације, у складу са Статутом школе и Стратегијом обезбеђења квалитета, Законом о високом образовању, стандардима за акредитацију, и стандардима за обезбеђење квалитета. Имајући у виду изузетни друштвени значај професије васпитача, школа настоји, да се у складу са важећим прописима и захтевима за усаглашавање са процесима европске интеграције високошколског образовања и осигурања квалитета у Еворпском простору високог образовања, задовоље потребе корисника и друштва у целини. У том смислу је усмерена на наставу и учење, креирање подстицајне средине за учење, професионални развој наставника и креирање културе квалитета.